ഉറിയില് പിടിയിലായ 19കാരനായ ലഷ്കര് ഭീകരന് 50000 രൂപയ്ക്ക് വേണ്ടി തീവ്രവാദത്തിലേക്ക് വന്നു, പരിശീലനം പാക് സൈനികര് ശ്രീനഗര്: ഉറി സെക്ടറിലെ നുഴഞ്ഞുകയറ്റ ശ്രമത്തില് പിടികൂടിയ ഭീകരന് ലഷ്കര്ഇത്വായ്ബയുടെ പ്രവര്ത്തകനായ 19കാരനെന്ന് റിപ്പോര്ട്ട്. പാകിസ്താനി പഞ്ചാബില് നിന്നുള്ള അലി ബാബര് പട്രയാണ് കീഴടങ്ങിയത്. പാകിസ്താനിലെ സൈനീക ഉദ്യോഗസ്ഥര് ഉള്പ്പെടെ തനിക്ക് ഭീകര പരിശീലനം നല്കിയിട്ടുണ്ടെന്ന് അലി ബാബര് വെളിപ്പെടുത്തി. ബാരാമുള്ളയില് ആയുധങ്ങള് എത്തിക്കുകയായിരുന്നു ലക്ഷ്യമെന്നും കുടുംബത്തിലെ പട്ടിണി മൂലമാണ് ഭീകരപ്രവര്ത്തനത്തില് ഏര്പ്പെട്ടതെന്നും ഇയാള് പറഞ്ഞു. പിതാവിന്റെ പെട്ടെന്നുള്ള മരണം അമ്മയും സഹോദരിയുമടങ്ങുന്ന കുടുംബത്തെ ദാരിദ്ര്യത്തിലാഴ്ത്തി. സ്കൂള് വിദ്യാഭ്യാസം മുടങ്ങിയതോടെ ലഷ്കര്ഇത്വായ്ബയില് ചേര്ന്നു. 2019ല് ഗാര്ഗി ഹബിബുള്ള ക്യാമ്ബില് മൂന്നാഴ്ചത്തെ പ്രാഥമിക പരിശീലനം ലഭിച്ചു. പിന്നീട് 2021ല് റിഫ്രഷര് ട്രയിനിങ്ങിന്റെയും ഭാഗമായി. പാകിസ്താന് സൈനിക ഉദ്യോഗസ്ഥരായിരുന്നു ആയുധങ്ങളുപയോഗിച്ചുള്ള പരിശീലനത്തിനായി പ്രധാനമായും ക്യാമ്ബിലുണ്ടായിരുന്നതെന്നും അലി ബാബര് വ്യക്തമാക്കി. ഇസ്ലാം അപകടത്തിലാണെന്ന സന്ദേശമാണ് ക്യാമ്ബില് പറഞ്ഞു തന്നത്. കശ്മീരിലെ മുസ്ലീങ്ങള്ക്കെതിരെ അതിക്രമങ്ങള് നടക്കുകയാണെന്ന് ഭീകര പരിശീലനത്തിനിടെ ബോധിപ്പിച്ചതായും അലി ബാബര് പറഞ്ഞു. മാതാവിന്റെ ചികിത്സക്കായി 20,000 രൂപയും ലഭിച്ചു. ബാരാമുള്ളയിലെ ഉത്തരവാദിത്വം പൂര്ത്തിയാക്കിയാല് 30,000 രൂപ നല്കുമെന്നായിരുന്നു വാഗ്ദാനമെന്നും ഇയാള് വ്യക്തമാക്കി. കൂടെ നുഴഞ്ഞുകയറാന് ശ്രമിച്ച മറ്റൊരാളെ ഇന്ത്യന് സൈന്യം വധിച്ചതോടെ ഇയാള് കീഴടങ്ങുകയായിരുന്നു. അലി ബാബര് ഉള്പ്പെടെ ഏഴ് പേരുടെ നുഴഞ്ഞുകയറ്റ ശ്രമമാണ് സൈന്യം ഇതുവരെ തടഞ്ഞത്. സെപറ്റംബര് 18 മുതലായിരുന്നു ഇത്തരം നീക്കങ്ങളുടെ തുടക്കം. രാത്രികാലങ്ങള്, മോശം കാലാവസ്ഥ, കഠിനമായ പാതകള് എന്നീ സാഹചര്യങ്ങളിലാണ് പ്രധാനമായും നുഴഞ്ഞുകയറ്റ ശ്രമം നടക്കുന്നത്. ഇന്നലെ ഉറിയിലുണ്ടായ സംഭവത്തില് ഒരാളെ വധിക്കുകയും മറ്റൊരാളെ പിടികൂടുകയും ചെയ്തതിനിടെ നാല് പേര് പാകിസ്താനിലേക്ക് തിരിച്ചോടിയതായും സൈനിക ഉദ്യോഗസ്ഥര് അറിയിച്ചു. Tags URI sector LashkareTaiba terrorists shortlink